สภาผู้แทนราษฎร เปิดโอกาสให้สมาชิกปรึกษาหารือปัญหาความเดือดร้อนของประชาชนก่อนพิจารณาร่างกฎหมาย 6 ฉบับ
การประชุมสภาผู้แทนราษฎร ในเวลา 09.30 น. วันนี้ (30 มิ.ย.64) โดยภายหลังประธานเปิดโอกาสให้สมาชิกปรึกษาหารือปัญหาความเดือดร้อนของประชาชนในพื้นที่ต่างๆ เพื่อส่งต่อไปยังหน่วยงานที่เกี่ยวข้องแล้ว จากนั้นที่ประชุมมีวาระพิจารณาร่างพระราชบัญญัติวัตถุอันตราย (ฉบับที่ ..) พ.ศ. .... ซึ่งคณะกรรมาธิการวิสามัญพิจารณาเสร็จแล้ว รวมทั้งมีวาระพิจารณาเรื่องด่วนร่างกฎหมาย 6 ฉบับ ที่คณะรัฐมนตรี เป็นผู้เสนอ ประกอบด้วย ร่างพระราชบัญญัติคุ้มครองพยานในคดีอาญา (ฉบับที่ ..) พ.ศ. .... , ร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. .... , ร่างพระราชบัญญัติกำหนดความผิดเกี่ยวกับห้างหุ้นส่วนจดทะเบียน ห้างหุ้นส่วนจำกัด บริษัทจำกัด สมาคม และมูลนิธิ (ฉบับที่ ..) พ.ศ. .... , ร่างพระราชบัญญัติพืชกระท่อม พ.ศ. .... , ร่างพระราชบัญญัติการประกอบธุรกิจข้อมูลเครดิต (ฉบับที่ ..) พ.ศ. .... และร่างพระราชบัญญัติแก้ไขเพิ่มเติมประมวลกฎหมายอาญา (ฉบับที่ ..) พ.ศ. ....สำหรับมาตรการป้องกันโควิด-19 ภายในอาคารรัฐสภายังคงเป็นไปอย่างเข้มงวด โดยให้ผู้ที่จะเดินทางเข้ามาต้องกรอกแบบคัดกรอกโควิด-19 และสวมหน้ากากอนามัยตลอดเวลาที่อยู่ภายในอาคารัฐสภา